Document ID: 32013R0638

KOMISIJOS REGLAMENTAS (ES) Nr. 638/2013
2013 m. liepos 2 d.
kuriuo nutraukiamas tyrimas dėl galimo antidempingo priemonių, nustatytų Tarybos reglamentu (EB) Nr. 925/2009 importuojamai tam tikrai Kinijos Liaudies Respublikos kilmės aliuminio folijai, vengimo importuojant tam tikrą Kinijos Liaudies Respublikos kilmės negrūdintą aliuminio foliją ritiniais, kurių plotis didesnis kaip 650 mm
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas), ypač į jo 9 straipsnio 2 dalį ir 13 straipsnio 3 dalį,
pasikonsultavusi su Patariamuoju komitetu,
kadangi:
1. PROCEDŪRA
(1)
Reglamentu (EB) Nr. 925/2009 (2) Taryba tam tikrai importuojamai, inter alia, Kinijos Liaudies Respublikos (toliau - KLR) kilmės aliuminio folijai nustatė galutinį antidempingo muitą (toliau - galiojančios priemonės).
(2)
2012 m. rugsėjo 24 d. Europos Komisija (toliau - Komisija) gavo prašymą pagal pagrindinio reglamento 13 straipsnio 3 dalį ir 14 straipsnio 5 dalį atlikti tyrimą dėl galimo galiojančių priemonių vengimo ir įpareigoti registruoti importuojamą Kinijos Liaudies Respublikos kilmės aliuminio foliją, kurios storis ne mažesnis kaip 0,008 mm ir ne didesnis kaip 0,018 mm, be pagrindo, valcuotą, bet daugiau neapdorotą, negrūdintą, ritiniais, kurių plotis didesnis kaip 650 mm, o svoris didesnis kaip 10 kg, ir kurios KN kodas šiuo metu yra ex 7607 11 19 (TARIC kodas 7607111920) (toliau - tiriamasis produktas).
(3)
Prašymą pateikė keturi Sąjungos aliuminio folijos gamintojai - Symetal SA, Eurofoil Luxembourg SA, Alcomet ir Hydro Aluminium Rolled Products GmbH.
(4)
Prašyme pateikta prima facie įrodymų, kad galiojančių priemonių vengiama importuojant tiriamąjį produktą ir vėliau jį perdirbant į aliuminio folijos ritinius, kurių plotis neviršija 650 mm, t. y. produktą, kuriam taikomos galiojančios priemonės.
(5)
Pagal pagrindinio reglamento 13 straipsnio 3 dalį ir 14 straipsnio 5 dalį Komisija, pasitarusi su Patariamuoju komitetu, Reglamentu (ES) Nr. 973/2012 (3) inicijavo tyrimą ir nurodė muitinėms registruoti importuojamą tiriamąjį produktą.
(6)
Klausimynai nusiųsti devyniems eksportuojantiems gamintojams ir KLR valdžios institucijoms. Nei eksportuojantys gamintojai, nei KLR valdžios institucijos nepranešė apie save ir nepateikė klausimyno atsakymų. Klausimynai buvo išsiųsti ir šešiolikai Sąjungos importuotojų. Apie save pranešė tik vienas importuotojas, bet klausimyno atsakymų nepateikė.
2. PRAŠYMO ATSIĖMIMAS IR TYRIMO NUTRAUKIMAS
(7)
2013 m. balandžio 3 ir 4 d. raštais Komisijai keturi Sąjungos gamintojai oficialiai atsiėmė savo prašymą nagrinėti galimą galiojančių priemonių vengimą.
(8)
Pagal pagrindinio reglamento 9 straipsnio 1 dalį ir 13 straipsnio 3 dalį tyrimas gali būti nutrauktas, kai atsiimamas prašymas, nebent tai prieštarautų Sąjungos interesams.
(9)
Komisija nusprendė, kad šis tyrimas turėtų būti nutrauktas, nes jį atliekant nebuvo nustatyta jokių aplinkybių, įrodančių, kad nutraukus tyrimą būtų pažeisti Sąjungos interesai. Apie tai pranešta suinteresuotosioms šalims ir suteikta galimybė teikti pastabas. Pastabų, kad tyrimo nutraukimas prieštarautų Sąjungos interesams, negauta.
(10)
Todėl Komisija padarė išvadą, kad tyrimas dėl galimo antidempingo priemonių, nustatytų importuojamai tam tikrai Kinijos Liaudies Respublikos kilmės aliuminio folijai, vengimo importuojant tam tikrą Kinijos Liaudies Respublikos kilmės negrūdintą aliuminio foliją ritiniais, kurių plotis didesnis kaip 650 mm, turėtų būti nutrauktas.
(11)
Todėl Reglamentu (ES) Nr. 973/2012 nustatyta importuojamo tiriamojo produkto registracija turėtų būti nutraukta, o Reglamentas (ES) Nr. 973/2012 panaikintas,
PRIĖMĖ ŠĮ REGLAMENTĄ:
1 straipsnis
Reglamentu (ES) Nr. 973/2012 inicijuotas tyrimas dėl galimo antidempingo priemonių, nustatytų Reglamentu (EB) Nr. 925/2009 tam tikrai importuojamai Kinijos Liaudies Respublikos kilmės aliuminio folijai, kurios storis ne mažesnis kaip 0,008 mm ir ne didesnis kaip 0,018 mm, be pagrindo, valcuotai, bet daugiau neapdorotai, negrūdintai, ritiniais, kurių plotis didesnis kaip 650 mm, o svoris didesnis kaip 10 kg, ir kurios KN kodas šiuo metu yra ex 7607 11 19 (TARIC kodas 7607111920), nutraukiamas.
2 straipsnis
Muitinės nutraukia importo registravimą, nustatytą pagal Reglamento (ES) Nr. 973/2012 2 straipsnį.
3 straipsnis
Reglamentas (ES) Nr. 973/2012 panaikinamas.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. liepos 2 d.

Labels: 3
1
4
18